Rustenburg-plaasmoord: Twee in hofFrans Venter Twee verdagtes sal na verwagting vandag in die Rustenburg-landdroshof verskyn nadat Frans Venter (68) vroeër die week op sy plaas buite die dorp vermoor is. Daar was vermoedelik vier aanvallers en die soektog na die ander twee verdagtes duur onverpoosd voort. Venter se tuinwerker en huiswerker is eers oorval en vasgebind voor hy wreed vermoor is. Volgens kol. Adéle Myburgh, polisiewoordvoerder, is die tuinwerker buite die huis oorval en met elektriese kabels vasgebind. Die huiswerker het die tuinwerker se hulpkreet gehoor en is ook oorval en vasgebind. “Die verdagtes het hierna toegang tot die huis verkry en Venter oorval. Hy is erg aangerand en doodgesteek. “Talle items is deur die verdagtes geroof voor hulle te voet van die toneel gevlug het. Een van die werkers kon daarin slaag om te ontsnap en het na ŉ buurman gehardloop vir hulp.” Samewerking tussen boere, veiligheidsmaatskappye en die polisie het daartoe gelei dat twee van die verdagtes dieselfde dag in hegtenis geneem is. ŉ Helikopter is beskikbaar gestel en die twee verdagtes is vinnig vasgetrek. Selfone, ŉ pistool en items wat op die plaas gesteel is, is in die verdagtes se besit gevind. Die verdagtes staan tereg op aanklagte van moord en huisroof.